NOTĂ INFORMATIVĂ
la proiectul hotărîrii Guvernului „Cu privire la mгsurile de realizare a 
Legii  nr. 130 din 08.06.2012 privind regimul armelor şi al muniţiilor 
cu destinaţie civilă” 

Întru asigurarea aplicării uniforme a prevederilor Legii nr. 130 din 08.06.2012 privind regimul armelor şi al muniţiilor cu destinaţie civilă, care intră în vigoare la 26 octombrie 2013, precum şi în scopul eficientizării activităţii de supraveghere asupra circulaţiei armelor şi  muniţiilor cu destinaţie civilă deţinute în posesia persoanelor fizice şi juridice, instituirii măsurilor de evidenţă şi control şi realizării obiectivelor corespunzătoare condiţiilor actuale şi de perspectivă, Ministerul Afacerilor Interne a elaborat proiectul hotărîrii Guvernului „Cu privire la măsurile de realizare a Legii nr. 130 din 08.06.2012 privind regimul armelor şi al muniţiilor cu destinaţie civilă”.
Proiectul stabileşte procedura de autorizare a persoanelor fizice pentru procurare, deţinere, port şi folosire a armelor şi muniţiilor, procedura de acordare a certificatului de absolvire a cursurilor de instruire teoretică şi practică în domeniul armelor si muniţiilor, precum şi de procurare şi înstrăinare a armelor şi muniţiilor.
	Concomitent, proiectul conţine procedura de vizare a permisului de armă, de autorizare a persoanelor juridice pentru a deţine şi, după caz, a folosi arme letale şi neletale, precum şi procedura de vizare a permiselor de deţinere sau de folosire a armelor şi muniţiilor letale, a permiselor de port şi folosire a armelor, valabile numai în exerciţiul funcţiei de serviciu, cît şi a permiselor de funcţionare a tirurilor de tragere.
	Totodată, proiectul instituie procedurile de liceţiere a armurierilor privind efectuarea operaţiunilor cu arme şi muniţii, de acordare a permisului pentru operaţiuni de transport de arme şi muniţii în ţară şi în străinatate, de autorizare privind construcţia sau amenajarea tirurilor de trageri, procedura privind suspendarea şi anularea dreptului de deţinere, respectiv a dreptului de port şi folosire a armelor letale şi neletale supuse autorizării, precum şi procedura efectuării tragerii experimentale şi examinării tehnice periodice.
	Proiectul reglementează condiţiile păstrării şi asigurării securităţii armelor letale şi neletale supuse autorizării; modul de acordare a atestatului de colecţionar; regimul armelor letale şi neletale supuse autorizării aflate în proprietatea unor persoane fizice care nu sînt titulare ale dreptului de deţinere sau de port şi folosire; autorizarea călătoriilor în străinătate cu arme letale şi neletale supuse autorizării şi muniţii aferente; întroducerea temporară în Republica Moldova a armelor letale şi a muniţiilor aferente de către străinii cu domiciliul sau cu reşedinţa în străinătate. 
	În acelaşi timp, proiectul prevede procurarea şi scoaterea de pe teritoriul Republicii Moldova a armelor letale şi neletale supuse autorizării şi a muniţiilor de către cetăţenii străini titulari ai dreptului de scurtă şedere; modul de acordare a atestatului de instructor în tirul de tragere; retragerea sau anularea permiselor persoanelor juridice pentru deţinerea sau folosirea armelor şi muniţiilor, respectiv pentru funcţionarea tirurilor de tragere, precum şi a certificatelor de deţinător al armelor şi muniţiilor neletale.
Proiectul determină regimul procurării, deţinerii şi înstrăinării armelor neletale; întroducerea armelor letale şi neletale, precum şi muniţiei aferente pe teritoriul Republicii Moldova de către alte categorii de cetăţeni străini; evidenţa şi condiţiile de păstrare şi asigurare a securităţii armelor şi muniţiilor deţinute de persoanele juridice; condiţii privind dotarea personalului cu arme şi muniţii şi eliberarea permiselor de port şi folosire a armelor valabile în exerciţiul funcţiei de serviciu; autorizarea organizării şi desfăşurării cursurilor de instruire teoretică şi practică în domeniul armelor si muniţiilor.
În acest context, proiectul reglementează marcarea armelor şi muniţiilor produse de armurierii din Republica Moldova; regimul funcţionării armurierilor; registrele de evidenţă a operaţiunilor cu arme şi muniţii efectuate de armurieri; efectuarea operaţiunilor de import şi export cu arme şi muniţii de către armurieri; categorii de tiruri de tragere; norme tehnice pentru construirea sau amenajarea tirurilor de tragere.
Aceste norme vor da posibilitatea de a exclude utilizarea armelor care constructiv nu corespund cerinţelor standardelor internaţionale, deteriorate, defectate, contrafăcute, care imită alte obiecte, au modificări neautorizate sau dispozitive aferente, utilizarea cărora prezintă nu doar un pericol social deosebit, dar este şi inumană (amortizor de sunet, dispozitiv de ochire pe timp de noapte).
Lipsa reglementării normelor tehnice şi aspectul juridic imperfect al genului de activitate creează mari dificultăţi la realizarea sarcinilor de profilaxie, contracarare a delictelor şi menţinere a ordinii de drept.
Potrivit art. 12 alin. (2) al Legii nr. 847-XIII din 24 mai 1996 privind sistemul bugetar şi procesul bugetar, mijloacele speciale ale instituţiilor publice se includ în bugetele respective, se consideră venituri şi sînt direcţionate pentru cheltuielile legate de desfăşurarea activităţii statutare a acestor instituţii, în conformitate cu principiile şi regulile de elaborare, aprobare şi executare a bugetelor corespunzătoare.
Cheltuieli financiare sau de altă natură, necesare pentru implementarea proiectului vor fi acoperite din surse extrabugetare, formate din taxele percepute pentru serviciile prestate şi pentru documentele emise în domeniul supravegherii şi controlului asupra circulaţiei armelor şi muniţiilor.
Urmare celor relatate şi în scopul perfecţionării cadrului normativ din domeniul de referinţă, considerăm oportună aprobarea proiectului prezentat, care va contribui la eficientizarea activităţii de control şi supraveghere asupra operaţiunilor cu arme şi muniţii, realizarea măsurilor de evidenţă şi control, consolidarea unui sistem automatizat de evidenţă unică, asigurarea ordinii şi securităţii publice, cît şi apărarea drepturilor şi intereselor legitime ale statului şi cetăţenilor.

Ministrul afacerilor interne				    	        Dorin RECEAN